Jens Peter Vernersen (S), 2006-05-30:
Vi er kommet til anden og sidste behandling af beslutningsforslag nr. B 109 om at tilføre fødevarekontrollen 60 mio. kr. ekstra.
; det er der ikke mange i Danmark, der er i tvivl om.
Den, der har sagt det tydeligst, er måske endda Dansk Folkepartis ordfører på fødevareområdet, hr. Christian H. Hansen, der klart har tilkendegivet, at fødevarekontrollen svigter, på trods af at man har en aftale med regeringen om, at man skal have en bedre fødevarekontrol.
Hr. Christian H. Hansen har sagt det, på trods af at man har stået bag hver eneste nedskæring, der er blevet foretaget, og som i alt beløber sig i 112 mio. kr. over de 4 år, vi har haft VK-regeringen.
I Dansk Folkeparti har man troet man på regeringens forsikringer om, at fødevarekontrollen er i orden: Uanset hvor meget man skærer ned, får man leveret en ordentlig fødevarekontrol.
Men det er altså sådan, at også på dette område får man det, man betaler for, og det, man har betalt, har været for lidt.
Derfor har vi set de voldsomme og grove svigt i fødevarekontrollen, som er blevet rullet op det seneste års tid.
Som nævnt har Dansk Folkeparti bidraget ved at stemme for alle nedskæringer, i alt 112 mio. kr., sammen med regeringspartierne V og K.
Det har betydet, at et ganske betydeligt antal medarbejdere har måttet fratræde i Fødevarestyrelsen, og som vi fik rullet op i går under høringen om situationen, står det fuldstændig klart, at man selvfølgelig ikke kan levere den samme kontrol med langt færre medarbejdere.
Det blev vel sagt allerklarest af formanden for Den Danske Dyrlægeforening, Per Thorup, der allerede for et års tid siden fremlagde de problemer for Folketinget, der ville opstå, hvis man fortsatte nedskæringerne.
I Socialdemokratiet er vi af den opfattelse, at der ikke er brug for mindre kontrol, men mere kontrol, ikke mindst nu, hvor fødevareimporten fra Brasilien, fra Uruguay, fra Argentina, fra Asien, fra Polen og fra Ungarn bliver større og større.
Vi har netop set, at i en meget stor andel af disse importfødevarer er der salmonella, helt op til 25-30 pct., i modsætning til det, vi har set med danske fødevarer, hvor andelen med salmonella stort set er bragt ned til nul.
Det er også derfor, Socialdemokratiet har sagt, at vi må stille krav til de lande, der sender deres fødevarer til Danmark, så de bliver nødt til at nå frem til det, vi selv har opnået på salmonellaområdet, nemlig en meget, meget lille procent.
Ved førstebehandlingen gav forbrugerministeren udtryk for, at med de initiativer, der er taget i konsekvens af de problemer, der har vist sig, kan fødevarekontrollen nu levere de nødvendige bidrag til fødevaresikkerheden i Danmark.
Det synspunkt deler vi ikke i Socialdemokratiet.
Regeringen har svigtet fødevarekontrollen, og selv om man nu sammen med Dansk Folkeparti tilfører 8 mio. kr., løser man ikke problemerne.
Der skal yderligere økonomi til, og vi mener faktisk, at et beløb i størrelsesordenen 60 mio. kr. ville være en god start, så noget af det, man har forsømt, kunne genoprettes.
Som nævnt mener regeringen og Dansk Folkeparti, at 8 mio. kr. kan løse fødevareproblemerne her i 2006.
Jeg vil bare sige, at hvis 8 mio. kr. kan løse de problemer, vi har, skulle det beløb have været bevilget for lang, lang tid siden.
Jeg tror, at alle, der har set, hvilken størrelsesorden sagerne har, er helt klar over, at det problem løser man ikke med fire-fem fødevarepolitibetjente.
Ved den høring, vi havde i går om problemerne på fødevareområdet, blev de vel tydeligst klargjort, da en af oplægsholderne, tidligere chef i Levnedsmiddelstyrelsen Jørgen Højmark Jensen, så klart sagde: Besparelser og ikke det, der er brug for, nemlig en ordentlig kontrol, har hele tiden drevet systemet.
Det, der også stod klart, var, at egenkontrollen for de små virksomheder bestemt ikke fungerer.
Dansk Slagteriarbejderforbund, altså NNF, har på internettet spurgt medarbejderne, hvordan de ser på fødevarekontrollen, og svaret er, at den er blevet langt ringere.
70 pct. af de spurgte mener, at den er blevet langt ringere under denne regering, mens kun 4 pct. mener, den er blevet bedre, og det er alvorligt.
Når vi summerer tallet op, ser vi måske 20.000-50.000 salmonellatilfælde om året.
Folk kan dø af det, folk bliver langvarigt syge, og folk bliver afkræftede.
Der er et stort problem på dette område, og derfor skal der selvfølgelig sættes ind, dels med kontrollen af de fødevarer, der kommer udefra, dels selvfølgelig også med kontrollen af det, vi selv producerer.
Derfor skal jeg selvfølgelig opfordre til, at man stemmer for det forslag, vi har fremsat sammen med Det Radikale Venstre, sammen med SF og sammen med Enhedslisten, og dermed stemmer for at tilføre området ressourcer, så der kan ske den genopretning, der er brug for.
Vi mener, det er afgørende, at det sker hurtigt, og derfor har vi fremsat forslaget.